Document ID: 32007D0590

KOMMISSIONENS BESLUTNING
af 27. august 2007
om forebyggende vaccination mod højpatogen aviær influenza og dertil knyttede flytningsbestemmelser i Nederlandene
(meddelt under nummer K(2007) 3977)
(Kun den nederlandske udgave er autentisk)
(2007/590/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (1), særlig artikel 57, stk. 2, og
ud fra følgende betragtninger:
(1)
Aviær influenza er en infektiøs virussygdom hos fjerkræ og andre fugle, som kan være dødelig og forårsage forstyrrelser, der hurtigt kan udvikle sig til en epizooti, som kan udgøre en alvorlig trussel mod dyresundheden og under visse omstændigheder mod menneskers sundhed og desuden gå ud over fjerkræopdrættets rentabilitet.
(2)
Der er blevet isoleret højpatogen aviær influenza A-virus af subtype H5N1 fra fjerkræ og vilde fugle i visse dele af Fællesskabet og i tredjelande. Sandsynligheden for, at virusset spredes til fjerkræflokke, navnlig fra vilde fugle, er stigende i Fællesskabet.
(3)
Der er i hele Nederlandene indført systemer for tidlig påvisning og biosikkerhedsforanstaltninger med henblik på at reducere risikoen for overførsel af aviær influenza til fjerkræflokke.
(4)
Ekspertpanelet for Dyrs Sundhed og Velfærd under Den Europæiske Fødevaresikkerhedsautoritet (EFSA) har i sine videnskabelige udtalelser om dyresundheds- og dyrevelfærdsaspekter i forbindelse med aviær influenza, om vilde fugles rolle i spredningen af aviær influenza og om vaccination af fjerkræ, fugle i fangenskab og fugle i zoologiske haver anbefalet, at forebyggende vaccination kan komme på tale, hvis der konstateres en høj risiko for indslæbning af virus især til områder med høj fjerkræbelægningsgrad.
(5)
EFSA udtaler endvidere, at der under en aviær influenza-epidemi altid er en betydelig risiko for, at fugle, der holdes som hobby- og selskabsdyr, holdes skjult og udgør en permanent infektionsrisiko. Denne risiko bør tages i betragtning, og i stedet for masseaflivning af de pågældende fugle kan der anbefales en politik med øget overvågning og biosikkerhed. Desuden kan karantæne og forebyggende vaccination være en mulighed for de pågældende fugletyper. En sådan praksis bør dog ikke gå ud over de strenge biosikkerhedsforanstaltninger og andre foranstaltninger, der i sådanne områder bør være iværksat for at eliminere enhver indslæbning af virus. Der kan navnlig foretages forebyggende vaccination af flokke omfattet af generelle produktionsstyringssystemer, der udelukker, at fuglene til stadighed holdes indendørs eller er tilstrækkeligt beskyttede mod kontakt med vilde fugle.
(6)
Ved Kommissionens beslutning 2006/147/EF af 24. februar 2006 om forebyggende vaccination mod højpatogen aviær influenza H5N1 og dertil knyttede flytningsbestemmelser i Nederlandene (2) godkendtes den plan for forebyggende vaccination mod højpatogen aviær influenza H5N1 (i det følgende benævnt »planen for forebyggende vaccination«), som Nederlandene forelagde for Kommissionen den 21. februar 2006, samt ændringerne af planen, herunder videreførelsen af planen indtil den 31. juli 2007. Den foreskriver visse foranstaltninger, der skal anvendes i Nederlandene, når der foretages forebyggende vaccination på bestemte fjerkræbedrifter med særlig risiko for indslæbning af smitte, herunder bestemmelser om flytninger af vaccineret fjerkræ.
(7)
Erfaringerne fra forebyggende vaccination under naturlige forhold indhøstet fra gennemførelsen af planen for forebyggende vaccination tilsiger, at pilotprojektet bør videreføres med henblik på at opnå større indsigt i udvikling og omfang af fugles immunitet under kontrollerede betingelser.
(8)
Nederlandene forelagde i det øjemed den 29. juni 2007 et opdateret plan for forebyggende vaccination, som skal anvendes indtil den 31. juli 2009. Kommissionen har behandlet den opdaterede plan i samarbejde med Nederlandene og anser den for - efter visse justeringer - at være i overensstemmelse med Fællesskabets relevante dyresundhedsbestemmelser. Den opdaterede plan for forebyggende vaccination bør derfor godkendes.
(9)
Til sådan forebyggende vaccination bør der kun anvendes vacciner, der er godkendt i henhold til Europa-Parlamentets og Rådets direktiv 2001/82/EF af 6. november 2001 om oprettelse af en fællesskabskodeks for veterinærlægemidler (3) eller Europa-Parlamentets og Rådets forordning (EF) nr. 726/2004 af 31. marts 2004 om fastlæggelse af fællesskabsprocedurer for godkendelse og overvågning af human- og veterinærmedicinske lægemidler og om oprettelse af et europæisk lægemiddelagentur (4).
(10)
Når der anvendes forebyggende vaccination i Nederlandene, bør vaccinerede og uvaccinerede fjerkræflokke overvåges, og der bør gennemføres flytningsrestriktioner for vaccinerede fugle for at undgå eventuel viruscirkulation i vaccinerede flokke, hvis de eksponeres for naturligt forekommende virus.
(11)
Der bør desuden gælde visse flytningsrestriktioner for fjerkræ og fjerkræprodukter, som er berørt af de foranstaltninger vedrørende forebyggende vaccination, der er fastsat i denne beslutning. Sådanne restriktioner bør tage hensyn til bestemmelserne i Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne (5), Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (6) og Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (7).
(12)
Af hensyn til klarheden i fællesskabslovgivningen bør beslutning 2006/147/EØF ophæves.
(13)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Formål og anvendelsesområde
I denne beslutning fastsættes visse foranstaltninger, der skal anvendes i Nederlandene, når der foretages forebyggende vaccination på bestemte fjerkræbedrifter med særlig risiko for indslæbning af aviær influenza, herunder bestemmelser om flytninger af vaccineret fjerkræ og visse produkter heraf.
Artikel 2
Definitioner
I denne beslutning finder definitionerne i artikel 2 i direktiv 2005/94/EF anvendelse.
Endvidere forstås ved:
a)
»hobbyfjerkræ«: høns, kalkuner og andre arter, der tilhører ordenen Galliformes, og ænder, gæs og andre arter, der tilhører ordenen Anseriformes, og som holdes af deres ejere:
i)
til eget forbrug eller anvendelse, eller
ii)
som selskabsdyr
b)
»økologiske æglæggende høner« og »fritgående æglæggende høner«:
i)
æglæggende høner som defineret i artikel 2, stk. 2, litra a), i Rådets direktiv 1999/74/EF (8) og
ii)
æglæggende høner, som har adgang til udendørsarealer.
Artikel 3
Godkendelse af vaccinationsprogrammet
1. Planen for forebyggende vaccination mod højpatogen aviær influenza (i det følgende benævnt »planen for forebyggende vaccination«), som Nederlandene forelagde for Kommissionen den 29. juni 2007, og som skal gennemføres frem til den 31. juli 2009, godkendes.
2. Kommissionen offentliggør planen for forebyggende vaccination.
Artikel 4
Betingelser for gennemførelse af planen for forebyggende vaccination
1. Nederlandene sikrer, at den forebyggende vaccination af hobbyfjerkræ og økologiske og fritgående æglæggende høner foretages i overensstemmelse med planen for forebyggende vaccination med inaktiveret heterolog vaccine af aviær influenza-subtype H5 eller med en bivalent inaktiveret heterolog vaccine, der indeholder aviær influenza af både subtype H5 og H7, som er godkendt af Nederlandene eller af Fællesskabet i henhold til direktiv 2001/82/EF eller forordning (EF) nr. 726/2004.
2. Nederlandene sikrer, at der foretages intensiv kontrol og overvågning som fastsat i planen for forebyggende vaccination af hobbyfjerkræ og flokke af økologiske eller fritgående æglæggende høner, som er omfattet af forebyggende vaccination.
3. Nederlandene sikrer, at planen for forebyggende vaccination gennemføres effektivt.
Artikel 5
Restriktioner med hensyn til flytninger og afsendelse af hobbyfjerkræ, herunder daggamle kyllinger og rugeæg hidrørende fra sådant fjerkræ
1. Den kompetente myndighed sikrer, at intet fjerkræ, herunder daggamle kyllinger og rugeæg hidrørende fra sådant fjerkræ, med oprindelse i bedrifter med hobbyfjerkræ, hvor der foretages vaccination, må flyttes til andre fjerkræbedrifter i Nederlandene eller afsendes til en anden medlemsstat.
2. Uanset stk. 1 kan hobbyfjerkræ, forudsat at det er individuelt identificeret, flyttes til andre bedrifter med hobbyfjerkræ eller midlertidigt sammenbringes på skuer og udstillinger
a)
i Nederlandene
b)
i en anden medlemsstat, hvis bestemmelsesmedlemsstaten har givet sit samtykke hertil.
Sådanne flytninger eller sammenbringninger skal ske i overensstemmelse med planen for forebyggende vaccination, bl.a. ved at der føres register over sådanne flytninger og sammenbringninger.
Artikel 6
Restriktioner med hensyn til flytninger af økologiske og fritgående æglæggende høner
Den kompetente myndighed sikrer, at levende økologiske og fritgående æglæggende høner fra bedrifter, hvor der foretages forebyggende vaccination, kun flyttes:
a)
til andre bedrifter, hvor der foretages forebyggende vaccination, i Nederlandene
b)
til et slagteri til omgående slagtning i Nederlandene, eller
c)
til et slagteri i en anden medlemsstat til omgående slagtning, hvis bestemmelsesmedlemsstaten har givet sit samtykke hertil.
Artikel 7
Udstedelse af sundhedscertifikater med henblik på handel inden for Fællesskabet af fjerkræ, daggamle kyllinger og rugeæg
1. Nederlandene sikrer, at der i sundhedscertifikater til brug ved handel inden for Fællesskabet med fjerkræ, daggamle kyllinger og rugeæg fra Nederlandene, jf. artikel 5, stk. 2, og artikel 6, litra c), anføres følgende:
»Fjerkræ/daggamle kyllinger/rugeæg (9) i overensstemmelse med beslutning 2007/590/EF vaccineret/hidrørende fra fjerkræ vaccineret (9) mod aviær influenza den … (dato) med vaccine … (navn).
2. Nederlandene sikrer, at der i sundhedscertifikater til brug ved handel inden for Fællesskabet med fjerkræ, daggamle kyllinger og rugeæg, der ikke er omhandlet i stk. 1, og som er fra Nederlandene, anføres følgende:
»Sendingen består af fjerkræ/daggamle kyllinger/rugeæg (10) med oprindelse på bedrifter, hvor der ikke er vaccineret mod aviær influenza.
Artikel 8
Restriktioner med hensyn til afsendelse af konsumæg
Den kompetente myndighed sikrer, at konsumæg, der har oprindelse på og/eller kommer fra bedrifter, hvor der holdes økologiske og fritgående æglæggende høner, og hvor der er foretaget forebyggende vaccination, ikke afsendes til andre medlemsstater, medmindre følgende betingelser er opfyldt:
a)
Konsumæggene hidrører fra fjerkræ, der har oprindelse på bedrifter, der i henhold til planen for forebyggende vaccination regelmæssigt er blevet kontrolleret og testet for højpatogen aviær influenza med negativt resultat, idet kontroldyr er undersøgt med særlig opmærksomhed, og
b)
konsumæggene transporteres direkte:
i)
til et pakkeri udpeget af den kompetente myndighed, under forudsætning af at de er pakket enten i engangsemballage eller i beholdere, bakker eller andet genbrugsudstyr, der hver gang rengøres og desinficeres før og efter brugen i overensstemmelse med instrukserne og de af den kompetente myndighed krævede biosikkerhedsforanstaltninger, eller
ii)
til en virksomhed, der fremstiller ægprodukter, jf. afsnit X, kapitel II, i bilag III til forordning (EF) nr. 853/2004, og håndteres og behandles i overensstemmelse med kapitel XI i bilag II til forordning (EF) nr. 852/2004.
Artikel 9
Restriktioner med hensyn til kød, hakket kød, tilberedt kød, maskinsepareret kød og kødprodukter fra vaccinerede økologiske og fritgående æglæggende høner
1. Den kompetente myndighed sikrer, at kød, hakket kød, tilberedt kød, maskinsepareret kød og kødprodukter fra vaccinerede økologiske og fritgående æglæggende høner ikke afsendes til andre medlemsstater, medmindre følgende betingelser er opfyldt:
a)
Kødet hidrører fra fjerkræ:
i)
der har oprindelse i flokke, der i henhold til planen for forebyggende vaccination regelmæssigt er blevet kontrolleret og testet for højpatogen aviær influenza med negativt resultat, idet kontroldyr er undersøgt med særlig opmærksomhed
ii)
der har oprindelse i flokke, der er blevet klinisk undersøgt af en embedsdyrlæge inden for de sidste 48 timer før pålæsning, idet kontroldyr er undersøgt med særlig opmærksomhed
iii)
der holdes adskilt fra flokke, som ikke opfylder kravene i nr. i) og ii), og
b)
kødet er fremstillet i henhold til bilag II og afsnit II og III i bilag III til forordning (EF) nr. 853/2004 og kontrolleret i henhold til afsnit I, II, III og afsnit IV, kapitel V og VII, i bilag I til forordning (EF) nr. 854/2004.
2. Den kompetente myndighed sikrer, at hakket kød, tilberedt kød, maskinsepareret kød og kødprodukter indeholdende kød fra vaccinerede økologiske og fritgående æglæggende høner ikke afsendes til andre medlemsstater, medmindre kødet, det tilberedte kød eller kødprodukterne opfylder kravene i stk. 1 og er fremstillet i overensstemmelse med afsnit V og VI i bilag III til forordning (EF) nr. 853/2004.
Artikel 10
Rapporter
Nederlandene forelægger senest en måned efter denne beslutnings anvendelsesdato en rapport for Kommissionen om gennemførelsen af planen for forebyggende vaccination og forelægger kvartalsrapporter for Den Stående Komité for Fødevarekæden og Dyresundhed.
Artikel 11
Ophævelse
Beslutning 2006/147/EF ophæves.
Artikel 12
Adressater
Denne beslutning er rettet til Kongeriget Nederlandene.
Udfærdiget i Bruxelles, den 27. august 2007.

Labels: 20
0
3
6
18